ซิกน่าเจาะเบี้ยสุขภาพ จับลูกค้า‘กลาง-ล่าง’
ซิกน่าประกันภัยปรับแผนเดินเครื่องขายเบี้ยสุขภาพเต็มตัว
26 พ.ย. 2557

ซิกน่าประกันภัยปรับแผนเดินเครื่องขายเบี้ยสุขภาพเต็มตัว
นายกัส จิราลโด ประธานเจ้าหน้าที่บริหารและผู้จัดการประจำประเทศไทย บริษัท ซิกน่า ประกันภัย เปิดเผยว่า บริษัทได้ปรับกลยุทธ์ในการดำเนินธุรกิจใหม่ โดยในปีหน้าจะมุ่งเน้นไปยังธุรกิจด้านประกันสุขภาพอย่างเต็มตัว และเป้าหมายเป็นบริษัทชั้นนำตลาดประกันสุขภาพให้ได้
“ตอนนี้ถึงเวลาแล้วที่เราควรจะนำแบบประกันใหม่เข้ามาทำตลาดในไทย และบริษัทแม่ที่สหรัฐก็เป็นบริษัทประกันสุขภาพครบวงจรอยู่แล้ว จึงสามารถนำสินค้ามาใช้และเพิ่มโอกาสทางธุรกิจในไทยได้มากขึ้น” นายจิราลโด กล่าว
อย่างไรก็ตาม ในปัจจุบันบริษัทมีแบบประกันที่ให้ความคุ้มครองด้านสุขภาพอยู่แล้ว 40% เพียงแต่เป็นแบบประกันพื้นฐานธรรมดา แต่แบบประกันสุขภาพใหม่นี้จะเพิ่มความคุ้มครองให้ตรงกับความต้องการของลูกค้ามากขึ้น มุ่งเจาะกลุ่มลูกค้าระดับกลางลงล่างเป็นหลัก ซึ่งจากผลวิจัยสำรวจความคิดเห็นลูกค้าพบว่า 77.8% ของประชากรไทย มีรายได้เฉลี่ย ต่ำกว่าเดือนละ 1 หมื่นบาท 
นายจิราลโด กล่าวว่า ดังนั้นอัตราเบี้ยที่เหมาะสมสำหรับลูกค้ากลุ่มนี้จะอยู่ที่ประมาณ 7-10% ของรายได้ หรือประมาณเดือนละ 700-1,000 บาท และคาดว่าในอีก 5 ปีข้างหน้า แบบประกันสุขภาพนี้จะเพิ่มสัดส่วนเป็น 80% ของรายได้บริษัท โดยปีหน้าตั้งเป้าเติบโตไว้ที่ 20-30% เพิ่มขึ้นจากปีนี้ที่คาดว่าจะเติบโตที่ 15% และมีฐานลูกค้าอยู่ประมาณ 6 แสนราย
ซึ่งในช่วง 9 เดือนแรกปีนี้ ทำเบี้ยได้แล้ว 1,800 ล้านบาท มีฐานลูกค้าอยู่ประมาณ 6 แสนราย และมีสัดส่วนลูกค้าที่ซื้อประกันซ้ำแบบเดิมหรือซื้อเพิ่มเติบโตถึง 30%สำหรับภาพรวมของเบี้ยประกันสุขภาพนั้น คาดว่าปีนี้จะเติบโตประมาณ 8% และปีหน้าจะเติบโตมากกว่า 10% ซึ่งปัจจัยหลักมาจากแนวโน้มของไทยที่กลายเป็นสังคมผู้สูงอายุมากขึ้น และประชาชนก็มีรายได้ มีความต้องการเข้าถึงทางเลือกในการรักษาพยาบาลเพิ่มขึ้นด้วย
อย่างไรก็ตาม ล่าสุดบริษัทได้เปิดตัวกรมธรรม์ใหม่ เป็นแบบประกันอุบัติเหตุส่วนบุคคล(พีเอ)รวมแผนประกันผู้ป่วยนอกเข้าด้วยกัน มีเบี้ยปีละ 4,000-10,000 บาท และจะมีแบบประกันใหม่ออกมาทำตลาดในทุกไตรมาส ขณะที่ช่องทางขายยังเน้นผ่านพันธมิตรเดิม ผ่านช่องทางค้าปลีกและผ่านช่องทางขายตรงถึงลูกค้าเป็นหลัก